Pernille Rosenkrantz-Theil (S), 2013-05-30:
Men der har også været andre grupper i det danske samfund, som ikke har fået helt samme adgang til at være med på den grønne bølge, og det har bl.a. været lejere og andelshavere.
Og med det her forslag skaber vi lige økonomiske vilkår for opsættelse af solcelleanlæg for alle, uanset hvilken boligtype man er bosat i, altså om man er ejer, lejer eller andelshaver.
Det har været en udfordring at tilgodese netop det hensyn grundet nogle af de lovgivningsmæssige barrierer, som hindrede lejerne i at nettoafregne, og det betyder altså, at rigtig mange kun har kunnet afregne den el, der er blevet brugt i opgange, eller som er blevet brugt i forbindelse med fælles vaskerier.
Således har man på ingen måde kunnet udnytte ordningen på samme vis som folk, der bor eksempelvis i parcelhus.
Ordningen er således kun kommet boligejerne til gode indtil nu.
Heldigvis tager vi så med det her lovforslag livtag med den barriere, og vi kan nu give lejerne mulighed for at nettoafregne.
Det vil sige, at også den strøm, de bruger inde i lejemålene, kan nettoafregnes.
Det er sund fornuft, at alle skal have samme grundvilkår for at anvende vedvarende energikilder, og derfor skal ens boligform, altså om man er ejer eller lejer, selvfølgelig ikke være afgørende for, om man kan nettoafregne eller ej.
I dag førstebehandler vi derfor et forslag, som skal give lejerne mulighed for at få del i fordelene ved at blive selvforsynende ved brug af en vedvarende energikilde, og for os i Socialdemokratiet er det væsentligt, at alle har lige muligheder for at nettoafregne, uanset om man bor i en villa på Strandvejen eller i et almennyttigt boligbyggeri i Gladsaxe.
Og som socialdemokrat er jeg stolt af, at vi giver alle danskere mulighed for at bidrage til den grønne omstilling.
Det er en gevinst for den enkelte, og det er en gevinst for samfundet og for klimaet i særdeleshed.
Dagens lovforslag giver helt konkret mulighed for at lejere og udlejere kan nettoafregne gennem to forskellige modeller.
Der er tale om en individuel model og en kollektiv model.
Den individuelle model giver lejere og erhvervslejere mulighed for at nettoafregne egetforbruget for et anlæg, som er ejet af udlejer og tilsluttet den enkelte lejers forbrugsinstallation.
Modellen vil typisk være rettet imod rækkehuse og lignende.
Omvendt giver den kollektive model udlejer af et eller flere lejemål mulighed for at nettoafregne egetforbruget og forbruget til fælles formål og sluttelig lejernes forbrug, når lejemålene er tilsluttet udlejers forbrugsinstallation.
Selve anlægget skal dermed være ejet af udlejer og tilsluttet samme forbrugsinstallation.
I forbindelse med den kollektive model skal nævnes, at der i hvert lejemål skal installeres bimåler, og derved skal man kunne beregne de enkelte lejeres betaling til udlejer for den el, der er nødvendig at købe ud over det, man selv producerer.
De to modeller baner vejen for, at lejerne nu også kan komme med på vognen og få glæde af nettoafregningsordningen og altså mulighed for at sætte solceller op på lige fod med andre.
Solceller er nemlig nødvendigt for, at vi kan nå vores målsætning om at blive fri for fossile brændstoffer.
Og med den rette mængde solenergi og den rette mængde vindenergi og den rette mængde biobrændsel og andre vedvarende energikilder skal vi skabe et energimix, som gør, at vi så effektivt som overhovedet muligt kan løsrive os fra fossile brændsler.
Socialdemokraterne ønsker et Danmark, hvor vi arbejder frem mod at blive de fossile brændsler fuldstændig kvit, og derfor kan Socialdemokratiet naturligvis give den fulde støtte til det her lovforslag og give lejerne mulighed for at bidrage til den grønne omstilling.